Αλίκη του Ιμπελέν

Να μη συγχέεται με την Αλίκη του Ιμπελέν, αντιβασίλισσα της Κύπρου.
Η Αλίκη, γαλλ. Alix (1304/06 - μετά τις 6 Αυγούστου 1386) από τον Οίκο του Ιμπελέν ήταν κόρη του κυρίου της Νικοζίας και με τους γάμους της έγινε πρώτα βασίλισσα της Κύπρου (1324-58) και μετά σύζυγος του κοντόσταυλου της Ιερουσαλήμ.

Βιογραφία
Ήταν το μόνο τέκνο του Γκυ κυρίου της Νικοζίας και της εξαδέλφης του Ισαβέλλας των Ιμπελέν, κόρης του Βαλδουίνου κυρίου του Κοράκου & της Βιτζάντας.

Γεννήθηκε στην Κύπρο. Ο Οίκος της καταγόταν από τη Γαλλία και είχε κάνει πολλές επιγαμίες στα Σταυροφορικά κράτη από τον 12ο αι. Ο πατέρας της απεβίωσε το 1308, όταν η Αλίκη ήταν 3 ετών και η μητέρα της το 1315, όταν η Αλίκη ήταν 10 ετών. Το 1310 μνηστεύθηκε με τον Ερρίκο, γιο του Αμαλρίκ, κύριος της Τύρου, αλλά όταν ο Αμαλρίκ δολοφονήθηκε, η οικογένειά του κατέφυγε στην Αρμενία και ο γάμος ακυρώθηκε.

Βασίλισσα της Κύπρου
Τον Σεπτέμβριο του 1318 το Χρονικό του Αμάντι καταγράφει ότι η Αλίκη παντρεύτηκε τον Ούγο, γιο του Γκυ κοντόσταυλου της Κύπρου. Ο Γκυ ήταν αδελφός του Αμαλρίκ. Είχε χρειαστεί παπική άδεια, που είχε δοθεί τον Ιούνιο του 1318. Για τον Ούγο ήταν η 2η σύζυγος, καθώς η 1η του Μαρία των Ιμπελέν (συγγενής της Αλίκης), είχε αποβιώσει ως το 1318. Το έτος αυτό ο Ούγος διαδέχθηκε τον πατέρα του ως κοντόσταυλος· το 1324 διαδέχθηκε τον θείο του Ερρίκο Β΄ ως Ούγος Δ΄ βασιλιάς της Κύπρου και τιτουλάριος βασιλιάς της Ιερουσαλήμ. Με την άνοδό του στον θρόνο άρχισε η πιο λαμπρή περίοδος της δυναστείας του στην Κύπρο. Με τη στέψη του στις 15 Απριλίου 1324 στον καθεδρικό της Αγ. Σοφίας στη Νικοζία, στέφθηκε και η Αλίκη βασίλισσα της Κύπρου. Σύντομα μετά ο καθεδρικός καθαγιάστηκε από τον Λατίνο αρχιεπίσκοπο Ζαν ντελ Κόντε. Στις 13 Μαΐου στη Φαμαγκούστα, ο Ούγος στέφθηκε βασιλιάς της Ιερουσαλήμ. Το Χρονικό του Αμάντι καταγράφει ότι η Αλίκη είχε ένα μικρό πρόβλημα ομιλίας, το οποίο θεραπεύθηκε με θαυμαστό τρόπο από τον Ιερό Σταυρό του Τόχνι, ο οποίος είχε βρεθεί εκεί το 1340.

Η μετέπειτα ζωή της
Ο Ούγος Δ΄ παραιτήθηκε στις 24 Νοεμβρίου 1358 υπέρ του γιου του Πέτρου Α΄ και απεβίωσε το επόμενο έτος. Ο άλλος γιος της Αλίκης, ο Ιάκωβος Α΄, νυμφεύτηκε την Ελβίς του Μπράουνσβαϊγκ-Γκρούμπενχαγκεν. Η Αλίκη παντρεύτηκε το 1368 τον συμπέθερό της Φίλιππο του Μπράουνσβαϊγκ-Γκρούμπανχαγκεν κοντόσταυλο της Κύπρου, γιο του Ερρίκου Β΄ πρίγκιοπα του Μπράουνσβαϊγκ-Γκρούμπενχαγκεν και πατέρα της Ελβίς. Όπως και στην προηγούμενη φορά, απαιτήθηκε παπική άδεια για τον γάμο της Αλίκης. Όμως ο Φίλιππος απεβίωσε το επόμενο έτος, σε ηλικία 38 ετών. Η Αλίκη απεβίωσε 17 έτη μετά, σε ηλικία 81 ετών και τάφηκε στον Άγ. Δομίνικο στη Νικοζία. Δισεγγονή της ήταν η Άννα της Κύπρου, σύζυγος του Λουδοβίκου δούκα της Σαβοΐας.

Οικογένεια
Παντρεύτηκε πρώτα το 1318 τον Ούγο Δ΄ των Πουατιέ-Λουζινιάν βασιλιά της Κύπρου και είχε τέκνα:
 Εσίβη 1323-1363, παντρεύτηκε το Φερδινάνδο υποκόμη του Ωμελά, γιο του Φερδινάνδου της Μαγιόρκας.
 Πέτρος Α΄ 1328-1369, βασιλιάς της Κύπρου.
 Πέτρος Β΄ 1354/57-1382, βασιλιάς της Κύπρου.
 Ιωάννης 1329-1375, αντιβασιλιάς της Κύπρου και τιτουλάριος πρίγκιπας της Αντιόχειας.
 Ιάκωβος Α΄ 1334-1398, βασιλιάς της Κύπρου. Νυμφεύτηκε την Χέλβις του Μπράουνσβαϊγκ-Γκρούμπενχαγκεν.
 Θωμάς απεβ. 1340, άγαμος.
 Μαργαρίτα, παντρεύτηκε τον Γκωτιέ του Νταμπιέρ, σενεσάλη της Κύπρου. Άτεκνη.
 Ισαβέλλα, άγαμη.

Το 1259 απεβίωσε ο Ούγος Δ΄ και η Αλίκη παντρεύτηκε τον συμπέθερό της Φίλιππος του Γκρουμπενχάγκεν, ο οποίος από τον πρώτο του γάμο είχε κόρη την Ελβίς, σύζυγο του Ιακώβου Α΄ της Κύπρου.

Πηγές
 Cyprus History: Lusignan period: Hughes IV, retrieved 26 June 2010

Αναφορές σε πηγές

Κατηγορία:Οίκος του Ιμπελέν